KOMISSION TÄYTÄNTÖÖNPANOPÄÄTÖS (EU) 2022/701,

annettu 4 päivänä toukokuuta 2022,

hevosen näivetystautia koskevista suojatoimenpiteistä Romaniassa annetun päätöksen 2010/346/EU kumoamisesta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon tarttuvista eläintaudeista sekä tiettyjen eläinterveyttä koskevien säädösten muuttamisesta ja kumoamisesta (”eläinterveyssäännöstö”) 9 päivänä maaliskuuta 2016 annetun Euroopan parlamentin ja neuvoston asetuksen (EU) 2016/429 (1) ja erityisesti sen 141 artiklan 1 kohdan,

sekä katsoo seuraavaa:

(1) Asetuksessa (EU) 2016/429 annetaan komissiolle valtuudet antaa täytäntöönpanosäädöksiä, joilla vahvistetaan pidettävien maaeläinten tiettyjen lajien tai luokkien siirtoja koskevia tilapäisiä sääntöjä asetuksen (EU) 2016/429 IV osan I osaston 3 luvussa olevien sääntöjen lisäksi tai niiden vaihtoehtona. Tällaisia tilapäisiä sääntöjä voidaan antaa, jos asetuksen (EU) 2016/429 9 artiklan 1 kohdan d alakohdassa tarkoitettu luetteloitu tauti näyttää leviävän asetuksen (EU) 2016/429 IV osan I osaston 3 luvun 1–6 jaksossa vahvistetuista siirtoa koskevista vaatimuksista huolimatta.

(2) Komission täytäntöönpanoasetus (EU) 2018/1882 (2) hyväksyttiin asetuksen (EU) 2016/429 puitteissa. Hevosen näivetystauti on lueteltu täytäntöönpanoasetuksen (EU) 2018/1882 liitteessä ja luokiteltu asetuksen (EU) 2016/429 9 artiklan 1 kohdan d alakohdassa tarkoitetuksi luetteloiduksi taudiksi.

(3) Komission päätös 2010/346/EU (3) hyväksyttiin neuvoston direktiivin 90/425/ETY (4) 10 artiklan 4 kohdan nojalla, ja siinä vahvistetaan hevosen näivetystautia koskevat suojatoimenpiteet Romaniassa. Kyseiset suojatoimenpiteet ovat lisänä neuvoston direktiivissä 2009/156/EY (5) vahvistetuille eläinten terveyttä koskeville vaatimuksille, jotka koskevat elävien hevoseläinten liikkuvuutta unionissa. Direktiivi 90/425/ETY on sittemmin kumottu Euroopan parlamentin ja neuvoston asetuksella (EU) 2017/625 (6) ja direktiivi 2009/156/EY on sittemmin kumottu asetuksella (EU) 2016/429.

(4) Päätös 2010/346/EU hyväksyttiin vuonna 2010, jolloin hevosen näivetystautia katsottiin esiintyvän Romaniassa endeemisesti ja kyseisen jäsenvaltion tautitilanne muodosti riskin hevoseläinten terveydelle unionissa.

(5) Komission delegoidussa asetuksessa (EU) 2020/688 (7) vahvistetaan muun muassa hevoseläinten unionissa tapahtuviin siirtoihin sovellettavat eläinterveysvaatimukset. Kyseisen delegoidun asetuksen 22 artiklan 1 kohdan c alakohdassa vahvistetaan hevosen näivetystautia koskevat vaatimukset, joiden täyttyminen on edellytyksenä hevoseläinten lähettämiselle toisiin jäsenvaltioihin.

(6) Pysyvän kasvi-, eläin, elintarvike- ja rehukomitean kokouksessa helmikuussa 2022 Romania esitti komissiolle ja muille jäsenvaltioille tilannekatsauksen, jonka mukaan kyseisessä jäsenvaltiossa on edistytty hevosen näivetystaudin hävittämisessä ja tietyt sen alueen osat ovat pysyneet taudista vapaina yli 12 kuukauden ajan tai taudin esiintyvyys on pysynyt muissa jäsenvaltioissa alueellisesti havaituissa rajoissa. Tilannekatsauksesta ilmenee, että Romanian alueella toteutettu kansallinen hevosen näivetystaudin hävittämisohjelma on osoittautunut tehokkaaksi.

(7) Sen vuoksi päätöksessä 2010/346/EU vahvistetut toimenpiteet ovat vanhentuneet, ja delegoidussa asetuksessa (EU) 2020/688 vahvistetut eläinterveysvaatimukset ovat nyt riittäviä varmistamaan hevoseläinten turvalliset siirrot jäsenvaltioiden välillä.

(8) Sen vuoksi päätös 2010/346/EU olisi kumottava.

(9) Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla Kumotaan päätös 2010/346/EU.

2 artikla Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tehty Brysselissä 4 päivänä toukokuuta 2022. Komission puolesta Puheenjohtaja Ursula VON DER LEYEN

(1) EUVL L 84, 31.3.2016, s. 1.

(2) Komission täytäntöönpanoasetus (EU) 2018/1882, annettu 3 päivänä joulukuuta 2018, tiettyjen taudinehkäisy- ja taudintorjuntasääntöjen soveltamisesta luetteloitujen tautien eri luokkiin ja sellaisten lajien tai lajien ryhmien luettelon laatimisesta, jotka aiheuttavat merkittävän riskin kyseisten luetteloitujen tautien leviämiselle (EUVL L 308, 4.12.2018, s. 21).

(3) Komission päätös 2010/346/EU, annettu 18 päivänä kesäkuuta 2010, hevosen näivetystautia koskevista suojatoimenpiteistä Romaniassa (EUVL L 155, 22.6.2010, s. 48).

(4) Neuvoston direktiivi 90/425/ETY, annettu 26 päivänä kesäkuuta 1990, eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa (EYVL L 224, 18.8.1990, s. 29).

(5) Neuvoston direktiivi 2009/156/EY, annettu 30 päivänä marraskuuta 2009, eläinten terveyttä koskevista vaatimuksista elävien hevoseläinten liikkuvuuden ja kolmansista maista tapahtuvan tuonnin osalta (EUVL L 192, 23.7.2010, s. 1).

(6) Euroopan parlamentin ja neuvoston asetus (EU) 2017/625, annettu 15 päivänä maaliskuuta 2017, virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta (virallista valvontaa koskeva asetus) (EUVL L 95, 7.4.2017, s. 1).

(7) Komission delegoitu asetus (EU) 2020/688, annettu 17 päivänä joulukuuta 2019, Euroopan parlamentin ja neuvoston asetuksen (EU) 2016/429 täydentämisestä unionissa tapahtuviin maaeläinten ja siitosmunien siirtoihin sovellettavien eläinterveyttä koskevien vaatimusten osalta (EUVL L 174, 3.6.2020, s. 140).